**Ministru kabineta noteikumu projekta „Noteikumi par zvērināta tiesu izpildītāja rīcību ar bezmantinieka mantu” sākotnējās ietekmes novērtējuma ziņojums (anotācija)**

|  |  |  |  |
| --- | --- | --- | --- |
| **I. Tiesību akta projekta izstrādes nepieciešamība** | | | |
| 1. | Pamatojums | Saskaņā ar 2013. gada 17. janvāra likumu „Grozījumi Tiesu izpildītāju likumā” papildināts zvērinātu tiesu izpildītāju funkciju uzskaitījums, nosakot, ka zvērināts tiesu izpildītājs pārņem mantu, kas atzīta par bezmantinieku mantu un ir piekritīga valstij, nodrošina tās pārvaldīšanu, apsardzību un realizāciju, kā arī uz šo mantu pieteikto kreditoru pretenziju apmierināšanu.  Ar minētā likuma 3. pantu Tiesu izpildītāju likuma 73. pants papildināts ar trešo daļu, saskaņā ar kuru kārtību, kādā zvērināts tiesu izpildītājs nodrošina bezmantinieku mantas pārvaldīšanu, apsardzību, novērtēšanu, atsavināšanu, kreditoru pretenziju apmierināšanu, realizācijas ieņēmumu sadalīšanu, tai skaitā zvērināta tiesu izpildītāja un zvērināta notāra izdevumu un amata atlīdzības segšanu, vai to ieskaitīšanu valsts budžetā, kā arī noteic drošības naudas apmēru, nosaka Ministru kabinets. Ministru kabinets noteic tiesu izpildītāja rīcību arī gadījumā, ja bezmantinieku manta netiek atsavināta. Likums stājas spēkā 2013. gada 1. jūlijā.  Ministru kabineta noteikumu projekts „Noteikumi par zvērināta tiesu izpildītāja rīcību ar bezmantinieka mantu” (turpmāk – noteikumu projekts) izstrādāts, izpildot Tiesu izpildītāju likuma 73. panta trešajā daļā Ministru kabinetam doto deleģējumu. Vienlaikus deleģējums Ministru kabineta noteikumiem ietverts Komerclikuma 191. panta otrajā daļā un 238.1 pantā, Meža likuma 44.panta sestajā un astotajā daļā, likuma „Par īpaši aizsargājamām dabas teritorijām” 38.2panta pirmajā un trešajā daļā, Publiskas personas mantas atsavināšanas likuma 5.panta septītajā un 10.daļā un 6.panta pirmajā *prim* daļā, un Civillikuma 416.panta sestajā daļā. | |
| 2. | Pašreizējā situācija un problēmas | Ar 2013. gada 17. janvāra likumu „Grozījumi Tiesu izpildītāju likumā” zvērinātiem tiesu izpildītājiem noteikta jauna funkcija - normatīvajos aktos noteikto darbību īstenošana, administrējot bezmantinieku mantas pārņemšanas un pārdošanas procesu. Taču šobrīd minētās zvērinātu tiesu izpildītāju amata darbības īstenošanas kārtību neregulē neviens normatīvais akts.  Ņemot vērā minēto, nepieciešams izstrādāt attiecīga satura Ministru kabineta noteikumus. | |
| 3. | Saistītie politikas ietekmes novērtējumi un pētījumi | Noteikumu projekts un ar bezmantinieku mantas atsavināšanas kārtības noteikšanu saistītie likumi izstrādāti, ņemot vērā Informatīvajā ziņojumā par bezmantinieka mantu un rīcība ar to kreditoru prasījumu apmierināšanai konstatēto (MK 03.11.2009 sēdes protokollēmums (prot. Nr.77, 65.§)). | |
| 4. | Tiesiskā regulējuma mērķis un būtība | Noteikumu projekta mērķis ir noregulēt jautājumu par zvērināta tiesu izpildītāja rīcību ar bezmantinieku mantu pēc tam, kad no zvērināta notāra ir saņemts notariālo aktu grāmatas izraksts par mantojuma lietas izbeigšanu. Noteikumu projekts nosaka kārtību, kādā zvērināts tiesu izpildītājs nodrošina bezmantinieku mantas pārvaldīšanu, apsardzību, novērtēšanu, atsavināšanu, kreditoru pretenziju apmierināšanu, realizācijas ieņēmumu sadalīšanu, tai skaitā zvērināta tiesu izpildītāja un zvērināta notāra izdevumu un amata atlīdzības segšanu, vai to ieskaitīšanu valsts budžetā, kā arī noteic drošības naudas apmēru. Tāpat Noteikumu projekts nosaka tiesu izpildītāja rīcību ar bezmantinieku mantu arī gadījumā, ja bezmantinieku manta netiek atsavināta.  Vienlaikus noteikumu projekts regulē kārtību, kādā valsts vai pašvaldība, bet atsevišķos gadījumos arī valsts akciju sabiedrība „Latvijas Valsts meži” un Dabas aizsardzības pārvalde īsteno pirmtiesības uz bezmantinieku mantā ietilpstošo nekustamo īpašumu. | |
| 5. | Projekta izstrādē iesaistītās institūcijas | Tieslietu ministrija, Latvijas Zvērinātu tiesu izpildītāju padome | |
| 6. | Iemesli, kādēļ netika nodrošināta sabiedrības līdzdalība | Noteikumu projekts šo jomu neskar | |
| 7. | Cita informācija | 2013. gada 17. janvāra likums „Grozījumi Tiesu izpildītāju likumā”, kā arī citi likumi, kuros ietverts deleģējums Noteikumu projektam, stājas spēkā 2013. gada 1. jūlijā. Ņemot vērā minēto, noteikumu projekts virzāms pieņemšanai līdz minētā likuma spēkā stāšanās brīdim. | |
| **II. Tiesību akta projekta ietekme uz sabiedrību** | | | |
| 1. | Sabiedrības mērķgrupa | | Noteikumu projekta tiesiskais regulējums attiecas uz zvērinātiem tiesu izpildītājiem. Saskaņā ar Ministru kabineta 2010. gada 19. janvāra noteikumiem Nr. 66 „Noteikumi par zvērinātu tiesu izpildītāju skaitu, viņu amata vietām, iecirkņiem un to robežām” maksimālais zvērinātu tiesu izpildītāju skaits ir 116. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | | Tiesiskais regulējums ietekmē arī kreditorus, kuri likumā noteiktajā kārtībā pēc noteikumu projekta spēkā stāšanās, pieteiks pretenzijas attiecībā uz bezmantinieku mantu.  Atbilstoši likuma „Grozījumi Tiesu izpildītāju likumā” un citu bezmantinieku atsavināšanas likumprojektu paketē ietilpstošo projektu izstrādes laikā Finanšu ministrijas sniegtajai informācijai to gadījumu skaits, kad normatīvajos aktos noteiktajā kārtībā un termiņos pēc mantojuma atklāšanās mantinieks nav pieteicies vai ir attiecies no mantojuma un zvērināts notārs taisījis notariālo aktu par mantojuma lietas izbeigšanu, ir mainīgs (tā piemēram, 2009. gadā, pamatojoties uz zvērināta notāra aktu par mantojuma lietas izbeigšanu, īstenoti 69 bezmantinieku mantas pārņemšanas gadījumi, 2010. gadā – 45, bet 2011. gada pirmajos desmit mēnešos – 71). Ņemot vērā minēto, objektīvu iemeslu dēļ nav iespējams noteikt minētās mērķgrupas skaitlisko lielumu. |
| 3. | Tiesiskā regulējuma finansiālā ietekme | | Atbilstoši noteikumu projektā ietvertajam regulējumam izdevumu, kas saistīti ar zvērināta tiesu izpildītāja īstenotā bezmantinieku mantas pārņemšanas un pārdošanas procesu, segšana tiek nodrošināta no mantas pārdošanas rezultātā gūtajiem ienākumiem. Proti, atbilstoši noteikumu projektā noteiktajai bezmantinieku mantas atsavināšanas rezultātā gūto ieņēmumu sadalīšanas secībai, pirmkārt, sedzama zvērināta tiesu izpildītāja amata atlīdzība un izdevumi saistībā ar bezmantinieku mantas pārņemšanu (tai skaitā pārvaldīšanas izdevumi), mantas novērtēšanu un atsavināšanu, zvērināta notāra izdevumi un amata atlīdzība saistībā ar akta sagatavošanu un mantojuma lietas vešanu, pamatojoties uz zvērināta notāra iesniegto rēķinu. Turklāt noslēguma jautājumos paredzēts, ka pēc minēto izdevumu segšanas tiek atlīdzināti arī nekustamā īpašuma valdītājam, kurš valstij piekrītošo bezmantinieku mantu – nekustamo īpašumu – ieguvis līdz 2013.gada 30.jūnijam, vai minētā īpašuma pārvaldītājam radušies izdevumi, piemēram, samaksātais nekustamā īpašuma nodoklis, komunālie maksājumi un maksājumi, kas saistīti ar īpašuma tiesību reģistrāciju zemesgrāmatā uz valsts vārda.  Ar noteikumu projektu tiek paredzēts kreditoram noteikt drošības naudas iemaksas pienākumu gadījumā, ja kreditors izteicis vēlmi organizēt mantas novērtēšanu un pārdošanu. Šādā gadījumā iemaksājamās drošības naudas apmēru nosaka zvērināts tiesu izpildītājs, un tās apmēru veido zvērināta tiesu izpildītāja amata atlīdzība, kā arī ar mantas novērtēšanu un izsoles rīkošanu saistītie izdevumi. Izsoles sekmīga norise nav atkarīga tikai no normatīvajos aktos zvērinātam tiesu izpildītājam noteikto veicamo darbību sekmīgas īstenošanas. Gadījumā, ja pārdošanai izsolē izliktā manta vai nekustamais īpašums, piemēram, savu īpašību vai konkrētajā brīdī pastāvošās ekonomiskās situācijas dēļ nav pircējiem interesants vai arī eksperta dotais vērtējums ir neadekvāti augsts, kā rezultātā apgrūtināta pircēju piesaiste, nav pamatoti ar izsoles rīkošanu saistīto izdevumu segšanas nastu noteikt zvērinātiem tiesu izpildītājiem. Kreditoram, iesniedzot zvērinātam tiesu izpildītājam lūgumu par mantas novērtēšanas un pārdošanas organizēšanu, ņemot vērā gan sava prasījuma apmēru, gan citus apstākļus, ir jāizvērtē, vai konkrētajā gadījumā mantas pārdošanas procesa iniciēšana, raugoties no tā īstenošanai ieguldāmo līdzekļu apmēra, būs samērīga.  Nav iespējams noteikt precīzu minēto izdevumu kopējo apmēru. Zvērināta tiesu izpildītāja amata atlīdzības apmērs par noteikumu projektā noteikto darbību īstenošana, administrējot bezmantinieka mantas pārņemšanas un pārdošanas procesu noteikts 2012. gada 26. jūnija Ministru kabineta noteikumos Nr. 451 „Noteikumi par zvērinātu tiesu izpildītāju amata atlīdzības taksēm”, proti, zvērinātam tiesu izpildītājam maksājama amata atlīdzība – 200 lati un amata atlīdzība procentos no summas, kas iegūta no bezmantinieka mantas pārdošanas, atbilstoši minēto noteikumu [5. punktā](http://www.likumi.lv/doc.php?id=250209&from=off#p5) noteiktajiem apmēriem. Savukārt attiecībā uz saistīto izdevumu pozīcijām (piemēram, mantas novērtēšana, nekustamā īpašuma pārvaldīšanas izdevumi) nav iespējams noteikt konkrētu atlīdzināmo izdevumu apmēru vai sniegt kritērijus izdevumu apmēra noteikšanai, jo nepieciešamie izdevumi sedzami atbilstoši pakalpojuma sniedzēja noteiktajam izcenojumam un ir atkarīgi no katra individuālā gadījuma apstākļiem, līdz ar to nav iepriekš paredzami.  Atbilstoši noteikumu projektā paredzētajam gadījumā, ja zvērināts tiesu izpildītājs secina, ka mantu (nekustamo īpašumu) ir iespējams pārdot un no pārdošanas iegūstamā naudas summa var pārsniegt pārdošanas izmaksas, zvērinātam tiesu izpildītājam ir tiesības organizēt mantas (nekustamā īpašuma) pārdošanu pat gadījumā, ja neviens no kreditoriem nav to lūdzis. Nesekmīgas izsoles gadījumā izdevumi, ja to segšana nav iespējama, atsavinot citu notariālajā aktā par mantojuma lietas izbeigšanu norādīto mantu, gulstas uz zvērinātu tiesu izpildītāju. Ņemot vērā apstākli, ka drošības naudas neiemaksāšanas gadījumā mantas pārdošanas organizēšana nav noteikta kā obligāta, proti, tās organizēšanas lietderīguma izvērtējums atstāts zvērināta tiesu izpildītāja ziņā, šāda kārtība atzīstama par samērīgu. Ja neviens no kreditoriem nav lūdzis rīkot izsoli vai noteiktajā termiņā nav iemaksājis drošības naudu un zvērināts tiesu izpildītājs secina, ka mantu (nekustamo īpašumu) varētu būt neiespējami pārdot vai pārdošanas izmaksas varētu pārsniegt no pārdošanas iegūstamo naudas summu un neviens no kreditoriem nepiesakās paturēt mantu sev, zvērināts tiesu izpildītājs neorganizē tās pārdošanu, bet sastāda aktu, ar kuru nodod mantu kompetentajai institūcijai. Šajā gadījumā kompetentā institūcija neatbild par kreditoru prasījumu segšanu. |
| 4. | Tiesiskā regulējuma nefinansiālā ietekme | | Noteikumu projekts nodrošinās iespēju apmierināt kreditoru pretenzijas, kuras pieteiktas attiecībā uz bezmantinieku mantu. |
| 5. | Administratīvās procedūras raksturojums | | Zvērināts tiesu izpildītājs informē kreditorus par tiesībām 15 dienu laikā no paziņojuma nosūtīšanas dienas lūgt nekustamā vai kustamā īpašuma novērtēšanu un izsoles rīkošanu, iemaksājot viņa depozīta kontā drošības naudu zvērināta tiesu izpildītāja noteiktajā apmērā.  Attiecībā uz bezmantinieku mantā ietilpstošo nekustamo īpašumu un kustamo mantu Noteikumu projekts paredz, ka, ja neviens no kreditoriem nav lūdzis rīkot izsoli vai noteiktajā termiņā nav iemaksājis drošības naudu un zvērināts tiesu izpildītājs secina, ka nekustamo īpašumu varētu būt neiespējami pārdot vai pārdošanas izmaksas varētu pārsniegt no pārdošanas iegūstamo naudas summu, zvērināts tiesu izpildītājs piedāvā kreditoriem paturēt nekustamo īpašumu sev, īpašumam noteiktās kadastrālās vērtības apmērā. Vienlaikus Noteikumu projekts paredz, ka kreditors, kas patur nekustamo īpašumu sev, sedz zvērināta tiesu izpildītāja amata atlīdzību par bezmantinieku mantas pārņemšanas un pārdošanas procesa administrēšanu un citus izdevumus, ja tādi radušies, kā arī zvērināta notāra izdevumus un amata atlīdzību saistībā ar akta sagatavošanu un mantojuma lietas vešanu, pamatojoties uz zvērināta notāra iesniegto rēķinu.  Šajā gadījumā kreditori, kuri nav izrādījuši interesi par izsoles rīkošanu, kā arī nav informējuši par vēlmi paturēt nekustamo īpašumu par tā kadastrālo vērtību, zaudē iespēju atgūt savā prasījumā norādīto naudas summu.  Savukārt gadījumā, ja bezmantinieku mantā ietilpst komercsabiedrības daļas, uzreiz pēc lietas ievešanas zvērināts tiesu izpildītājs attiecīgās komercsabiedrības valdei un komercreģistra iestādei ierakstītā sūtījumā paziņo par komercsabiedrības daļu atzīšanu par bezmantinieka mantu. Savukārt gadījumā, ja komercsabiedrībā bija viens dalībnieks (akcionārs), kura daļas (akcijas) ir atzītas par bezmantinieku mantu un kurš bija vienīgais komercsabiedrības valdes loceklis, informāciju komercsabiedrībai nesūta.  Turpmākā tiesu izpildītāja rīcība ir līdzīga kārtībai, kādā notiek kustamas mantas atsavināšana un ir detalizēti aprakstīta noteikumu projektā, ar dažiem izņēmumiem. Piemēram, gadījumā, ja izsole pasludināta par nenotikušu, zvērināts tiesu izpildītājs nosūta komercsabiedrībai uz tās juridisko adresi rīkojumu, kurā komercsabiedrības valdei uzdod nekavējoties informēt komercsabiedrības dalībniekus (akcionārus) par tiesībām 20 dienu laikā no zvērināta tiesu izpildītāja rīkojuma nosūtīšanas dienas informēt zvērinātu tiesu izpildītāju un komercsabiedrības valdi par pamatkapitāla daļu (akciju) pirkšanu par izsoles sākumcenu, vienlaikus iemaksājot zvērināta tiesu izpildītāja depozīta kontā pamatkapitāla daļu (akciju) izsoles sākumcenu. Savukārt gadījumā, ja pēc izsoles, kas noslēgusies ar pamatkapitāla daļu (akciju) izsolīšanu, nosolītājs samaksājis visu no viņa pienākošos summu, viņš Komerclikumā noteiktajā kārtībā nosūta paziņojumu par pirmpirkuma tiesību izmantošanu komercsabiedrības dalībniekiem (akcionāriem) ar pirmpirkuma tiesībām.  Ievērojot to, ka bezmantinieku manta piekrīt valstij, Noteikumu projekts valsts institūcijai un pašvaldībai paredz pirmtiesību izmantošanu. Par interesi uzzināt nekustamā īpašuma vērtību valsts institūcija informē zvērinātu tiesu izpildītāju 18 dienu laikā no akta izraksta nosūtīšanas dienas, bet pēc nekustamā īpašuma novērtējuma saņemšanas 28 dienu laikā ar Ministru kabineta lēmumu informē zvērinātu tiesu izpildītāju par pirmtiesību izmantošanu. Papildus Noteikumu projekts noteic 10 dienu termiņu, kurā valsts institūcija vai pašvaldība zvērināta tiesu izpildītāja depozīta kontā ieskaita naudas summu novērtējumā norādītajā apmērā.  Īpaša pirmtiesību izmantošanas kārtība paredzēta attiecībā uz valstij piekritīgo meža zemi un īpaši aizsargājamām dabas teritorijām. Šajā gadījumā valsts akciju sabiedrība „Latvijas Valsts meži” un Dabas aizsardzības pārvalde 14 dienu laikā no zvērināta tiesu izpildītāja aicinājuma nosūtīšanas dienas informē par nekustamā īpašuma paturēšanu par kadastrālo vērtību, notikušas izsoles gadījumā – par izsolē nosolīto summu, bet nenotikušas izsoles gadījumā – par pēdējā pārsolītā solītāja nosolīto summu vai par izsoles sākumcenu. Šajā gadījumā zvērināts tiesu izpildītājs informē kreditorus par pirmtiesību izmantošanu, notikušas izsoles gadījumā informē nekustamā īpašuma nosolītāju vai attiecīgā nenotikušas izsoles gadījumā informē pēdējo pārsolīto solītāju un atgriež viņa iemaksāto naudas summu. Kreditoriem, kas lūguši nekustamā īpašuma novērtēšanu un izsoles rīkošanu pēc zvērināta tiesu izpildītāja izsniegtā aprēķina pārsūdzības termiņa beigām atgriež viņu iemaksāto drošības naudu. |
| 6. | Administratīvo izmaksu monetārs novērtējums | | Noteikumu projekts šo jomu neskar. |
| 7. | Cita informācija | | Nav |

|  |  |  |  |  |  |
| --- | --- | --- | --- | --- | --- |
| IV. Tiesību akta projekta ietekme uz spēkā esošo tiesību normu sistēmu | | | | | |
| 1. | | Nepieciešamie saistītie tiesību aktu projekti | | Ievērojot to, ka tiek paredzēta atsevišķa kārtība vienas valstij piekritīgas mantas kategorijas, proti, bezmantinieku mantas atsavināšanai, ir izstrādāti grozījumi Ministru kabineta 2006. gada 25. aprīļa noteikumos Nr. 315 „Kārtība, kādā veicama valstij piekritīgās mantas uzskaite, novērtēšana, realizācija, nodošana bez maksas, iznīcināšana un realizācijas ieņēmumu ieskaitīšana valsts budžetā”, kas 2012. gada 27. septembrī tika izsludināti Valsts sekretāru sanāksmē (VSS-948).  Vienlaikus, 2013.gada 1.jūlijā izslēdzot no likuma „[Par valsts un pašvaldību kapitāla daļām un kapitālsabiedrībām](http://www.likumi.lv/doc.php?id=67363)” 127. panta pirmajā daļā ietverto deleģējumu, spēku zaudēs Ministru kabineta 2004. gada 31. augusta noteikumi Nr. 749 „Noteikumi par bezmantinieku kapitāla daļu pārņemšanu un pārdošanu”.  Papildus, lai nodrošinātu normatīvo regulējumu krājobligāciju dzēšanai, kad tās tiek atzītas par bezmantinieka mantu un ir piekritīgas valstij, Finanšu ministrija virzīs grozījumus Ministru kabineta 2013.gada 5.marta noteikumos Nr.120 „Valsts vērstpapīru izlaišanas noteikumi”, kas 2013.gada jūlijā tiks virzīti izsludināšanai Valsts sekretāru sanāksmē.  Papildus Finanšu ministrija tuvāko mēnešu laikā virzīs grozījumus likumā „Par nekustamā īpašuma ierakstīšanu zemesgrāmatās”, paredzot, ka gadījumā, ja zvērināts tiesu izpildītājs, pēc kreditora paziņojuma saņemšanas par atteikumu pārdot nekustamo īpašumu izsolē vai pārņemt kreditora īpašumā, nodot valstij piekrītošo bezmantinieka nekustamo īpašumu reģistrēšanai uz valsts vārda, tad zvērināta tiesu izpildītāja paziņojums ir pamats zemesgrāmatā uz šo īpašumu ierakstīto parādu saistību, apgrūtinājumu un aizlieguma atzīmju dzēšanai vienlaicīgi ar īpašuma tiesību nostiprināšanu uz valsts vārda. | |
| 2. | | Cita informācija | | Nav | |
| **VI. Sabiedrības līdzdalība un šīs līdzdalības rezultāti** | | | | | |
| 1. | | Sabiedrības informēšana par projekta izstrādes uzsākšanu | | Informācija par bezmantinieku mantas likumprojektu izstrādes uzsākšanu ir publicēta Finanšu ministrijas mājas lapā, norādot, ka ir izveidota darba grupa normatīvo aktu izstrādei.  Projekti, kas satur uzdevumu Ministru kabinetam ir publiski pieejami Ministru kabineta un Saeimas mājas lapās. | |
| 2. | | Sabiedrības līdzdalība projekta izstrādē | | Noteikumu projekts šo jomu neskar. | |
| 3. | | Sabiedrības līdzdalības rezultāti | | Noteikumu projekts šo jomu neskar. | |
| 4. | | Saeimas un ekspertu līdzdalība | | Noteikumu projekts šo jomu neskar. | |
| 5. | | Cita informācija | | Nav | |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Zvērināti tiesu izpildītāji. |
| 2. | Projekta izpildes ietekme uz pārvaldes funkcijām | Noteikumu projekts šo jomu neskar. |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide | Noteikumu projekta izpildes rezultātā nav nepieciešams veidot jaunas institūcijas. |
| 4. | Projekta izpildes ietekme uz pārvaldes institucionālo struktūru.  Esošu institūciju likvidācija | Noteikumu projekta izpildes rezultātā nav plānots likvidēt kādu esošu institūciju. |
| 5. | Projekta izpildes ietekme uz pārvaldes institucionālo struktūru.  Esošu institūciju reorganizācija | Noteikumu projekta izpildes rezultātā nav plānots reorganizēt esošu institūciju vai arī apvienot esošas institūcijas. |
| 6. | Cita informācija | Nav |

Anotācijas III un V sadaļa – projekts šīs jomas neskar.

##### Tieslietu ministrs J.Bordāns

20.06.2013. 12:48

2 326

L.Novožilova

67036827, linda.novozilova@tm.gov.lv